**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱ­ՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Կարգավորման ենթակա խնդիրը.**

Հայաստանի Հանրապետության կառավարության ««Հայաստանի Հանրապետության 2022 թվականի պետական բյուջեի մասին» օրենքում վերաբաշխում, փոփոխություններ ու լրացումներ և Հայաստանի Հանրա­պետ­ության կառավարության 2021 թվականի դեկտեմբերի 23-ի N 2121-Ն որոշման մեջ փոփո­խու­թյուններ ու լրա­ցումներ կատարելու մասին» որոշման նա­­խագծի (այսու­­հետ՝ Նա­խա­գիծ) ընդունում­ը պայմանավորված է Հայաստանի Հանրապետության պետա­կան եկամուտների կոմիտեի (այսուհետ՝ Կոմիտե) Արևելյան մաքսատուն-վարչության Բագ­րա­տա­շենի մաքսային կետ-բաժնի մաքսային հսկողության և ձևակեր­պում­ների, մաքսային հս­կողու­թյան և սպասարկման բարելավման, տրանսպորտային միջոցների հոսքերի արդյունավետ կազմակերպման նպատակով վերակառուցման աշխատանքների, Հյուսիսային մաքսատուն վարչության Բավրայի մաքսային կետ-բաժ­նի, ինչպես նաև մի շարք էլեկտրոնային համա­կար­գերի ներդրման և նոր սերվերային համակարգերի ձեռքբերման անհրաժեշտությամբ։

1. **Ընթացիկ իրավիճակը և իրավական ակտի ընդունման անհրաժեշտու­թյունը․**

1) Կոմիտեի Արևելյան մաքսատուն-վարչության Բագրատաշենի մաքսային կետ-բաժնի մաք­սային հսկողության և ձևակերպումների, մաքսային հսկողության և սպասարկման բա­րե­լավ­ման, տրանսպորտային միջոցների հոսքերի արդյունավետ կազմակերպման նպատակով վերա­կառուցման աշխատանքների նախագծանախահաշվային փաստաթղթերի կազմման ան­հրա­­ժեշտությունը պայմանավորված է Համաշխարհային բանկի կողմից, Միացյալ Թագավո­րու­թյան կառավարության «Լավ կառավարման հիմնադրամի» աջակցությամբ մշակ­ված՝ պետա­կան սահմանի անցման կետերում անձանց, ապրանքների և տրանսպորտային մի­ջոց­ների՝ ՀՀ սահ­մանով տեղափոխման բիզնես-գործընթացների օրինակելի մոդելի ներդր­ման շրջա­նակ­ներում Բագրատաշենի անցման կետում մաքսային մարմինների կողմից իրակա­նաց­վող աշ­խա­տանք­ների բարեփոխմամբ։ Հիմնականում նախատեսվում է իրականացնել ենթա­կա­ռուց­ված­քա­յին հետևյալ փոփոխությունները․

* Բեռնատար տրանսպորտային միջոցների՝ դեպի Հայաստանի Հանրապետություն մուտ­քի և Հայաստանի Հանրապետությունից ելքի ուղղություններում ավելացնել մեկական հոսքուղի՝ հա­մապատասխան շվաքարաններով։ Լրացուցիչ հոսքուղիները հնարավորություն կտան տրան­սպորտային միջոցների հերթերը հասցնել նվազագույնի, ինչպես նաև պարզեցված ընթա­ցա­կարգերով հսկողության ենթակա ապրանքների համար օգտագործել առանձնացված հոս­քու­ղի․

• Պետական սահմանի անցման կետի վարչական շենքի՝ ուղևորների անցման համար նա­խատեսված սրահները լայնացնել՝ ապակեպատ միջնորմերը վարչական շենքի հարակից քայ­լուղու չափով առաջ տեղափոխելու միջոցով։ Փոփոխությունը հնարավորություն կտա սրահ­նե­րում լիարժեք ձևով կիրառել ուղևորների հսկողության երկուղի համակարգը․

• Մանրակրկիտ զննման անգարի հարակից տարածքից բացել տրանսպորտային միջոցի՝ պետական սահմանի անցման կետից լրացուցիչ ելք՝ համապատասխան տաղավարով և ուղեփակոց ով։ Փոփոխությունը հնարավորություն կտա կարգավորել տրանսպորտային միջոցների հոս­քերը և խուսափել կուտակումներից․

• Սննդամթերքի անվտանգության տեսչական մարմնի շենքի հարակից տարածքը ձևափոխել մաքսային հսկողության տակ գտնվող մարդատար տրանսպորտային միջոցների կայանատեղիի, ինչը ևս հնարավորություն կտա կարգավորել հոսքերը և կբարձրացնի մաք­սային հսկողության արդյունավետությունը․

• Դեպի պետական սահմանի անցման կետ բերող ճանապարհը լայնացնել՝ կառուցելով նաև մայթ և տեղադրելով բավարար չափով լուսավորության սյուններ։ Ներկա ճանապարհը, նեղ լինելու պատճառով, խիստ անհարմար է հանդիպակաց ուղղություններով շարժվող տրանսպոր­տա­յին միջոցների երթևեկության համար․

• Առաջարկվող փոփոխություններով պայմանավորված՝ պետական սահմանի անցման կետում և վարչական շենքի սրահներում տեղադրել ուղղորդող տեղեկատվական վահանակներ և իրականացնել անհրաժեշտ գծանշում։

2) **«Էլեկտրոնային հաշվարկային փաստաթղթեր և գրքեր» (E-invoicing) համակարգի «վեբ» տարբերակի ներդրման խորհրդատվական ծառայություններ**`

Կոմիտեի «Էլեկտրոնային հաշվարկային փաստաթղթեր և գրքեր» համակարգը ներդրվել է 2010 թվականին և արդեն շուրջ 10 տարի է օգտագործվում է հարկ վճարողների կողմից։

ՀՀ հարկային օրենսգրքում և ենթաօրենսդրական իրավական ակտերում, ինչպես նաև ԵԱՏՄ իրավական ակտերում իրականացված փոփոխությունների արդյունքում պարբերաբար անհրաժեշտություն է առաջանում փոփոխություններ իրականացնել նաև Կոմիտեի էլեկտրոնային համակարգերում։ Մասնավորապես, ներկայումս նախատեսվում է իրականացնել հետագծելիության մեխանիզմի ներդրում, ԱՏԳԱԱ-ների կիրառում հաշվարկային փաս­տաթղ­թերում, վեբ ծառայության ներդրում մաքսային մարմնի հետ մաքսային հայտարարագրերից ստացվող տվյալները ստանալու նպատակով և այլն։

«Էլեկտրոնային հաշվարկային փաստաթղթեր և գրքեր» (e-invoicing) համակարգի «վեբ» տարբերակի ներդրումը ավելի կհեշտացնի և կպարզեցնի հարկ վճարողների աշխատանքը։ Ներկայումս գործող համակարգից օգտվելու համար հարկ վճարողները ստիպված են այն բեռնել իրենց համակարգչի մեջ և ծրագրի նոր տարբերակի առկայության դեպքում թարմացնել այն, ինչը լրացուցիչ անհարմարություն է ստեղծում հարկ վճարողների համար։ Ծրագրի ցանկացած թարմացում բավականին երկար ժամանակ է խլում, քանի որ փոփոխությունների իրականացումը բավականին բարդ է ծրագրի լոկալ լինելու պատճառով, ուստի ծրագրային ապահովման աշխատանքները տևում են մոտավորապես 1 ամիս։ Ներկայիս ծրագրով ստեղծված հաշվարկային փաստաթղթերի սևագիր տարբերակները հասանելի են միայն այն համակարգչում, որտեղ ստեղծվել են, ինչը ևս անհարմար է։

«Էլեկտրոնային հաշվարկային փաստաթղթեր և գրքեր» (e-invoicing) համակարգի «վեբ» տարբերակը ներդնելու պարագայում հարկ վճարողը այլևս ստիպված չի լինի բեռնել ծրագիրը իր համակարգչի մեջ։ Հարկ վճարողը հնարավորություն կունենա մուտք գործել համակարգ աշխարհի ցանկացած կետից և ցանկացած համակարգչով, նույնիսկ հեռախոսով և հասանելիություն կունենա իր հաշվարկային փաստաթղթերի վերաբերյալ տվյալներին։

Համակարգի «վեբ» տարբերակի ներդրման դեպքում հնարավոր կլինի ծրագրում ներառել որոնման նոր դաշտեր, հարկ վճարողներին հնարավորություն ընձեռել ձևավորել և արտածել հաշվետվություններ իրենց դուրսգրած և ստացած հաշվարկային փաստաթղթերի վերաբերյալ՝ ըստ իրենց որոնման պարամետրերի։

Ծառայությունների ձեռբերման նպատակով, «Գնումների մասին» ՀՀ Օրենքի 15-րդ հոդվածի 6-րդ կետի համաձայն, կազմակերպվել է գնման գործընթաց, որի արդյունքում Կոմիտեի և «Թիմ Սոլյուշնս» ՓԲԸ-ի միջև 2021 թվականի սեպտեմբերի 1-ին կնքվել է թիվ-ՊԵԿ-ԲՄԽԾՁԲ-21/3 ծածկագրով պետական գնման պայմանագիր:

Պայմանագրով սահմանված է նաև, որ ծառայությունների մատուցումն իրականացվում է այդ նպատակով համապատասխան ֆինանսական միջոցների առկայության դեպքում և կողմերի միջև համապատասխան համաձայնագրի կնքման հիման վրա, համաձայնագիրն ուժի մեջ մտնելու օրվան հաջորդող օրվանից հաշված 240 օրացուցային օրվա ընթացքում:

Ֆինանսական պարտավորությունները հաստատելու վերաբերյալ համաձայնագիրը կնքվել է 2021 թվականի սեպտեմբերի 30-ին, ուստի աշխատանքները դեռ շարունակվում են, իսկ տրամադրված գումարը 2021 թվականի ավարտին վերադարձվել է ՀՀ բյուջե:

3) **Հետբացթողումային համակարգ՝**

«Ապրանքների և տրանսպորտային միջոցների բացթողումից հետո թիրախային ստուգումների համակարգ» ավտոմատացված տեղեկատվական համակարգի ներդրման խորհրդատվական ծառայություններ:

Ներկայումս աշխարհում մաքսային ծառայությունները ձգտում են մաքսային հսկողության զգալի մասն իրականացնել ապրանքների բացթողումից հետո ընկած ժամանակահատվածում՝ բացառությամբ անվտանգային ռիսկերի կառավարման համար անհրաժեշտ հսկողության։ Նշված մոտեցումը պայմանավորված է արտաքին առևտրի դյուրացման և արտաքին տնտեսական գործունեություն իրականացնողների հետ գործընկերային հարաբերությունների հաստատման միտումներով։

Հայաստանի Հանրապետությունում ևս նախատեսվում է մաքսային հսկողությունն իրականացնել նշված մոտեցման համաձայն, և այս դրույթն ամրագրված է մի շարք փաստաթղթերում:

Կոմիտեի մաքսային միասնական ավտոմատացված տեղեկատվական համակարգում նոր «Ապրանքների և տրանսպորտային միջոցների բացթողումից հետո թիրախային ստուգումների համակարգ» ավտոմատացված տեղեկատվական համակարգի ներդրումը հնա­րա­վորություն կտա դյուրացնել արտաքին առևտուրը, ինչպես նաև հաստատել գործընկերային հարաբերություններ արտաքին տնտեսական գործունեություն իրականացնողների հետ։

Ծառայությունների ձեռբերման նպատակով, «Գնումների մասին» ՀՀ Օրենքի 15-րդ հոդվածի 6-րդ կետի համաձայն, կազմակերպվել է գնման գործընթաց, որի արդյունքում Կոմիտեի և «Դանիամ» ՍՊԸ-ի միջև 2022 թվականի փետրվարի 16-ին-ին կնքվել է թիվ-ՊԵԿ-ԲՄԽԾՁԲ-21/6 ծածկագրով պետական գնման պայմանագիր - 88,000.0 հազ. դրամ:

4) **Իրավախախտումների համակարգ՝**

«Մաքսային իրավախախտումների միասնական շտեմարան» ավտոմատացված տեղեկատ­վական համակարգի ներդրման խորհրդատվական ծառայություններ:

Կոմիտեի կառուցվածքային ստորաբաժանումների կողմից մաքսային իրավախախտումների հայտնաբերման, հայտնաբերված իրավախախտումների հետագա ընթացքի ապահովման աշխատանքների համակարգման, համապատասխան տեղեկությունների հավաքագրման, պահպանման, մշակման, վերլուծության, իրավախախտումների վերաբերյալ տեղեկությունների ստացման և օգտագործման, ինչպես նաև մաքսային միասնական ավտոմատացված տեղեկատվական համակարգի հետ փոխգործելիության ապահովման նպատակով անհրաժեշտ է ներդնել «Մաքսային իրավախախտումների միասնական շտեմարան» համակարգը։

«Մաքսային իրավախախտումների միասնական շտեմարան» ավտոմատացված տեղեկատվական համակարգի ներդրումը հնարավորություն կտա դյուրացնել արտաքին առևտուրը, ինչպես նաև բարձրացնել ՀՀ ՊԵԿ-ի կողմից իրականացվող մաքսային իրավախախտումների հետ կապված աշխատանքների և առկա տեղեկությունների վերլուծության արդյունավետությունը՝ հետագայում հնարավոր իրավախախտումների առավել արդյունավետ թիրախավորման նպատակով։

Ծառայությունների ձեռբերման նպատակով, «Գնումների մասին» ՀՀ Օրենքի 15-րդ հոդվածի 6-րդ կետի համաձայն, կազմակերպվել է գնման գործընթաց, որի արդյունքում Կոմիտեի և «Դանիամ» ՍՊԸ-ի միջև 2022 թվականի փետրվարի 16-ին-ին կնքվել է ՊԵԿ-ԳՀԽԾՁԲ-21/15 ծածկագրով պետական գնման պայմանագիր - 34,200.0 հազ. դրամ: Նախագիծը չի բխում ռազմավարական ծրագրերից:

5) **Ստուգումներին և ուսումնասիրություններին վերաբերող փաստաթղթերի՝ էլեկտրոնային եղանակով փոխանակման համակարգ`**

Կոմիտեի կարիքների համար անհրաժեշտություն է առաջացել ներդնելու նոր Ստուգում­ներին և ուսումնասիրություններին վերաբերող փաստաթղթերի՝ էլեկտրոնային եղանակով փոխանակման համակարգ:

Երկրորդ ընթերցմամբ ընդունվել է «Հայաստանի Հանրապետության հարկային օրենսգրքում փոփոխություններ և լրացումներ կատարելու մասին» ՀՀ օրենքի նախագիծը (Կ-091-15.11.2021-ՏՀ-011/1), որը հնարավորություն է ստեղծելու ստուգումներին և ուսումնասիրություններին վերաբերող բոլոր փաստաթղթերը տրամադրել հարկ վճարողներին հարկային մարմնի հաշվետվությունների ներկայացման էլեկտրոնային կառավարման համակարգի՝ հարկ վճարողի անձնական էջում տեղադրելու եղանակով, ինչպես նաև հարկ վճարողներին հնարավորություն է ընձեռելու ստուգումներին և ուսումնասիրություններին վերաբերող փաստաթղթերը հարկային մարմնին տրամադրել` հաշվետվությունների ներկայացման էլեկտրոնային կառավարման համակարգի միջոցով։ Օրենքի նախագծով սահմանվել է նաև հարկային ուսումնասիրության նոր տեսակ՝ թեմատիկ ուսումնասիրությունը։

Հարկ վճարողների կողմից հարկային մարմին ներկայացման ենթակա փաստաթղթերի գերակշիռ մասը հարկային մարմին է ուղարկվում էլեկտրոնային եղանակով, սակայն հարկային մարմնի կողմից հարկ վճարողներին տրամադրման ենթակա փաստաթղթերի որոշ մասը (հիմնականում ստուգումներին և ուսումնասիրություններին վերաբերող) շարունակվում է վերջիններիս տրամադրվել առձեռն կամ փոստային ծառայության միջոցով, ինչն էականորեն բարդացնում և երկարացնում է հարկային վարչարարության ժամկետը: Միջոցառման շրջանակներում նախատեսվում է հարկային ստուգումների և ուսումնասիրությունների ընթացքում հարկ վճարողների և հարկային մարմնի միջև փաստաթղթերի փոխանակումն ամբողջությամբ տեղափոխել էլեկտրոնային հարթակ` նախապես օրենսդրական փոփոխությունների միջոցով ամրագրելով փաստաթղթերի ծանուցման այդ եղանակը:

Այսինքն, միջոցառման իրականացմամբ.

- ստուգումներին և ուսումնասիրություններին վերաբերող առարկությունները, բացատրությունները և հարցումները հարկ վճարողները կուղարկեն հարկային մարմին «Անձնական գրասենյակից»,

- հարկային մարմինը ստուգումներին և ուսումնասիրություններին վերաբերող հարկ վճարողին ներկայացվող փաստաթղթերը կուղարկի վերջիններիս «Անձնական գրասենյակին»:

6) **Տրանսպորտային միջոցների հայտարարագրման համակարգ`**

«Եվրասիական տնտեսական միության օրենսդրության համաձայն միջազգային փոխադրում իրականացնող տրանսպորտային միջոցների և պաշարների տրանսպորտային միջոցների մաքսային հայտարարագրի կիրառությամբ հայտարարագրման» ավտոմատացված տեղեկատ­վական համակարգի ներդրման խորհրդատվական ծառայություններ:

Կոմիտեի մաքսային մարմնի միասնական տեղեկատվական համակարգում ներկայումս բացակայում է միջազգային բեռնափոխադրում իրականացնող տրանսպորտային միջոցների, պահուստների և սարքավորումների հայտարարագրման միասնական համակարգ, որը բավարարում է ԵԱՏՄ օրենսդրությամբ սահմանված պահանջներին։ Դրանց հայտարա­րագ­րումն իրականացվում է թղթային եղանակով։

ՀՀ տարածքով տարանցիկ ուղևորվող դատարկ տրանսպորտային միջոցների շարժը ՀՀ մաքսային մարմինների տեղեկատվական համակարգերում չի գրանցվում, և գործնականում շատ դժվար է այդ տրանսպորտային միջոցների շարժի վերաբերյալ համապատասխան վերլուծական և հսկողական աշխատանքներ իրականացնել, ուստի անհրաժեշտություն է առաջացել ներդնելու նոր էլեկտրոնային համակարգ:

Համակարգի ներդրման արդյունքում ավելի արդյունավետ կդառնա ՀՀ տարածք մուտք գործող դատարկ տրանսպորտային միջոցների նկատմամբ մաքսային հսկողության իրականացումը, այդ թվում` դատարկ տրանսպորտային միջոցների կառուցվածքում մաքսային հսկողությունից թաքցված ապրանքների հայտնաբերումը: Մաքսային գործընթացները կիրականացվեն բացառապես էլեկտրոնային եղանակով, տրանսպորտային միջոցներով ներկրվող/արտահանվող թմրանյութերի, հոգեմետ նյութերի և դրանց պրեկուրսորների հայտնաբերման նպատակով կիրականացվի արդյունավետ վերլուծություն և թիրախավորված մաքսային հսկողություն։

Ծառայությունների ձեռբերման նպատակով, «Գնումների մասին» ՀՀ Օրենքի 15-րդ հոդվածի 6-րդ կետի համաձայն, կազմակերպվել է գնման գործընթաց, որի արդյունքում Կոմիտեի և «Դանիամ» ՍՊԸ-ի միջև 2022 թվականի փետրվարի 16-ին կնքվել է թիվ-ՊԵԿ-ԳՀԽԾՁԲ-22/1 ծածկագրով պետական գնման պայմանագիր - 39,800.0 հազ. դրամ:

7) **Հետագծելիության համակարգ`**

«Եվրասիական տնտեսական միության մաքսային տարածք ներմուծված ապրանքների հետագծելիության համակարգ»-ի ներդրման խորհրդատվական ծառայություններ:

ՀՀ Ազգային ժողովի 09.06.2021թ. «Հայաստանի Հանրապետության հարկային օրենսգրքում լրացումներ և փոփոխություններ կատարելու մասին» ՀՀ օրենքով (ՀՕ-245-Ն, ուժի մեջ է 2021 թվականի սեպտմեբերի 1-ից) ՀՀ հարկային օրենսգրքում լրացվող նոր 358.2-րդ հոդվածի 1-ին մասի համաձայն, ՀՀ տարածք ներմուծված հետագծելիության ենթակա ապրանքների նկատմամբ իրականացվում է հետագծելիություն՝ 2019 թվականի մայիսի 29-ին ստորագրված «Եվրասիական տնտեսական միության մաքսային տարածք ներմուծված ապրանքների հետագծելիության մեխանիզմի մասին» համաձայնագրին համապատասխան: Նույն հոդվածի 2-րդ մասի համաձայն, Կառավարությունը սահմանում է այն հանգամանքները, որոնց ի հայտ գալու դեպքում ՀՀ տարածք ներմուծված «Բաց թողնում՝ ներքին սպառման համար» մաքսային ընթացակարգով չձևակերպված ապրանքները, որոնք առգրավվել կամ այլ ձևով դարձել են պետության սեփականությունը և (կամ) դատարանի որոշմամբ բռնագրավվել են մաքսատուրքերի, հարկերի, հատուկ, հակագնագցման, փոխհատուցման տուրքերի վճարման հաշվին, ինչպես նաև Եվրասիական տնտեսական միության մաքսային օրենսգրքի 51-րդ գլխին համապատասխան՝ մաքսային մարմինների կողմից արգելանքի վերցված և այդ ապրանքների նկատմամբ լիազորություններ ունեցող անձանց կողմից սահմանված ժամկետներում չպահանջված ապրանքները ենթակա են հետագծելիության:

Նշված իրավական ակտերի կիրարկումն ապահովելու նպատակով 2021 թվականի նոյեմբերի 11-ին ՀՀ կառավարության կողմից ընդունվել է «Հայաստանի Հանրապետության կառավարության 2017 թվականի հոկտեմբերի 5-ի N 1257-Ն որոշման մեջ լրացումներ կատարելու մասին» N 1831-N որոշումը, որով սահմանվել են կարգավորումներ ԵՏՄ մաքսային տարածքում հատոգծելիության ենթակա ապրանքների մատակարարման գործարքների փաստաթղթավորման մասով, որոնք ուժի մեջ են մտնելու 2022 թվականի հուլիսի 1-ից:

Համակարգի ներդրման արդյունքում կկրճատվի ստվերային շուկան, կնվազի անբարեխիղճ մասնակիցների քանակը, կվերահսկվի ապրանքաշարժի շղթան։

Ծառայությունների ձեռբերման նպատակով, «Գնումների մասին» ՀՀ Օրենքի 15-րդ հոդվածի 6-րդ կետի համաձայն, կազմակերպվել է գնման գործընթաց, որի արդյունքում Կոմիտեի և «Թիմ Սոլյուշնս» ՓԲԸ-ի միջև 2022 թվականի փետրվարի 24-ին կնքվել է թիվ-ՊԵԿ-ՀԲՄ-ԽԾՁԲ-22/1 ծածկագրով պետական գնման պայմանագիր - 174,000.0 հազ. դրամ:

8) **Հարկային և մաքսային կարգապահության ռիսկերի գրանցամատյանի ծրագրային ապահովման համակարգ`**

Ներկայումս ՀՀ ՊԵԿ հարկային և մաքսային կարգապահության ռիսկերի վերաբերյալ տեղեկատվությունը ամսական կտրվածքով հավաքագրվում և ամփոփվում է պատասխանատու հանդիսացող ՊԵԿ կառուցվածքային ստորաբաժանումների կողմից՝ excel ձևաչափով:

Նշված գործընթացի արդյունավետության բարձրացման համար անհրաժեշտություն է առաջացել ներդնելու նոր Հարկային և մաքսային կարգապահության ռիսկերի գրանցամատյանի ծրագրային ապահովման համակարգ, որի արդյունքում կավտոմատացվեն ռիսկերի գրանցամատյանում տեղեկատվության լրացման, դրանում փոփոխությունների կատարման և այդ տեղեկատվության ամփոփման գործընթացները:

Համակարգի ներդրման արդյունքում կավտոմատացվեն ռիսկերի գրանցամատյանում տեղեկատվության լրացման, դրանում փոփոխությունների կատարման և այդ տեղեկատվության ամփոփման գործընթացները: Նախագիծը չի բխում ռազմավարական ծրագրերից:

9) **Հարկային կարգապահության ռիսկերի գնահատման համակարգ`**

Կոմիտեի կարիքների համար անհրաժեշտություն է առաջացել ձեռք բերելու նոր «Հարկային կարգապահության ռիսկերի գնահատման համակարգ»-ի ներդրման խորհրդատվական ծառայություններ։

«Հարկային կարգապահության ռիսկերի կառավարման համակարգը» ստեղծվել է 2010 թվականին։ Համակարգի մշակումից հետո անցած ժամանակահատվածի ընթացքում կատարվել են մեծ քանակությամբ օրենսդրական, ենթաօրենսդրական և կազմակերպչական փոփոխություններ, ինչի հետևանքով անհրաժեշտություն է առաջեցել մշակելու և ներդնելու նոր համակարգ։

Միջոցառման իրականացումը հնարավորություն կընձեռնի առավել թիրախավորված և կանխատեսելի դարձնել հարկային վարչարարության պլանավորումը և իրականացումը:

Հարկային կարգապահության ռիսկերի կառավարման համակարգի կարողությունների հզորացման արդյունքում.

- կներդրվի ստուգումների ընտրողականության ժամանակակից համակարգ

- կավելանան մեկ ստուգմամբ հայտնաբերված լրացուցիչ պարտավորության գումարը

- նվազագույնի կհասցվի օրինապահ հարկ վճարողների և ՊԵԿ միջև շփումը

10) Հաշվի առնելով, որ Կոմիտեի սերվերային տնտեսությունը հնեցված է և ունի թարմեցման կարիք՝ հրատապ պահանջ է դարձել առկա սերվերային տնտեսության զարգացումը և արդիականացումը։

Արդիականացման արդյունքում Կոմիտեն կունենա էլեկտրոնային համակարգերի անխափան աշխատանք, հարկային եկամուտների ապահովման լիարժեք հնարավորություն և տնտեսական անվտանգության ռիսկերի նվազագույն աստիճան։

Սերվերային համակարգի ձեռբերման նպատակով, «Գնումների մասին» ՀՀ Օրենքի 15-րդ հոդվածի 6-րդ կետի համաձայն, կազմակերպվել է գնման գործընթաց, որի արդյունքում Կոմիտեի և «Թիմ Սիսթեմս» ՓԲԸ-ի միջև 2022 թվականի մարտի 2-ին կնքվել է ՀՀՊԵԿ-ԷԱՃ-ԱՊՁԲ-22/4-1 ծածկագրով պետական գնման պայմանագիր - 349,500.0 հազ. դրամ՝ ներառյալ ԱԱՀ-ն:

1. **Կարգավորման նպատակը և ակնկալվող արդյունքը․**

Կոմիտեի բնականոն աշխատանքն ապահովելու համար անհրաժեշտ է հատկացնել ֆինան­սական միջոցներ՝ հետևյալ համամասնությամբ․

1․ Կոմիտեի Արևելյան մաքսատուն-վարչության Բագրատաշենի մաքսային կետ-բաժնի մաք­սային հսկողության և ձևակերպումների, մաքսային հսկողության և սպասարկման բարե­լավման, տրանսպորտային միջոցների հոսքերի արդյունավետ կազմակերպման նպա­տա­կով վերակառուցման աշխատանքների նախագծանախահաշվային փաստաթղթերի կազմման աշխատանքներ (1,500 քմ) – **4,388.1 հազ. դրամ,**

1. «Էլեկտրոնային հաշվարկային փաստաթղթեր և գրքեր» (e-invoicing) համակարգի «վեբ» տարբերակի ներդրման խորհրդատվական ծառայություններ – **160,000.0 հազ. դրամ,**
2. Կոմիտեի մաքսային միասնական ավտոմատացված տեղեկատվական համակարգում նոր «Ապրանքների և տրանսպորտային միջոցների բացթողումից հետո թիրախային ստուգումների համակարգ» ավտոմատացված տեղեկատվական համակարգի ներդրման խորհրդատվական ծառայություններ - **88,000.0 հազ. դրամ,**
3. «Մաքսային իրավախախտումների միասնական շտեմարան» ավտոմատացված տեղեկատ­վական համակարգի ներդրման խորհրդատվական ծառայություններ – **34,200.0 հազ. դրամ,**
4. Ստուգում­ներին և ուսումնասիրություններին վերաբերող փաստաթղթերի՝ էլեկտրոնային եղանակով փոխանակման համակարգ – **70,000.0 հազ. դրամ,**
5. «Եվրասիական տնտեսական միության օրենսդրության համաձայն միջազգային փոխադրում իրականացնող տրանսպորտային միջոցների և պաշարների տրանսպորտային միջոցների մաքսային հայտարարագրի կիրառությամբ հայտարարագրման» ավտոմատացված տեղեկատ­վական համակարգի ներդրման խորհրդատվական ծառայություններ - **39,800.0 հազ. դրամ,**
6. «Եվրասիական տնտեսական միության մաքսային տարածք ներմուծված ապրանքների հետագծելիության համակարգ»-ի ներդրման խորհրդատվական ծառայություններ – **174,000.0 հազ. դրամ,**
7. Հարկային և մաքսային կարգապահության ռիսկերի գրանցամատյանի ծրագրային ապահովման համակարգի ներդրման ծառայություններ - **20,000.0 հազ. դրամ**:
8. «Հարկային կարգապահության ռիսկերի գնահատման համակարգ»-ի ներդրման խորհրդատվական ծառայություններ – **130,000.0 հազ. դրամ,**
9. Սերվերային համակարգի ձեռքբերման արդյունքում կարդիականացվեն և սահմանված ժամանակակից ստանդարտներին կհամապատասխանեցվեն ՊԵԿ սերվերային ենթա­կառուց­վածքները։ Արդյունքում կապահովվի հարկային և մաքսային տեղեկատվական շտեմարանների և ծրագրերի արդյունավետ շահագործումը։ Անհրաժեշտ է **349,500.0 հազ. դրամ:**

Միաժամանակ հարկ է նշել, որ ՀՀ ՊԵԿ Գավառ քաղաքի Հերոս քաղաք Նովոռոսիյսկի թիվ 4 հասցեի վարչական շենքի վերանորոգման աշխատանքների անհրաժեշտությունը վերացել է, քանի որ ՀՀ ՊԵԿ հարկ վճարողների ընթացիկ հսկողության հարկային տեսչություն-վարչության օպտիմալացման արդյունքում վարչական շենքի տարածքն ամբողջությամբ չի օգտագործվում։ Վարչական շենքը գտնվում է Գավառի համայնքապետարանի հարևա­նու­թյամբ, որի առնչությամբ համայնքապետարանը դիմել է ՀՀ կառավարությանը վարչական շենքի մի հատվածն օտարելու համար։ ՀՀ ՊԵԿ-ը տվել է իր համաձայնությունը վարչական շենքի մի հատվածը Գավառի համայնքապետարանին օտարելու համար։

ՀՀ ՊԵԿ Արտաշատ քաղաքի Օգոստոսի 23 թիվ 83 հասցեի վարչական շենքի վերանորոգման աշխատանքների անհրաժեշտությունը վերացել է, քանի որ ՀՀ ՊԵԿ հարկ վճարողների ընթացիկ հսկողության հարկային տեսչություն-վարչությունում նախատեսված է օպտիմալացում, որի ավարտից հետո էլ նոր կանդրադառնանք վերանորոգման աշխատանքների անհրաժեշտությանը։

Ելնելով վերոգրյալից Նախագծով առաջարկվում է ՀՀ 2022 թվականի պետական բյու­ջեի ծախսերն և եկամուտներն ավելացնելու միջոցով Կոմիտեին հատկացնել **215.0 մլն դրամ**, ինչպես նաև ՀՀ 2022 թվականի պետական բյու­ջեով նախատեսված Կոմիտեի գծով «1023. Հարկային և մաքսային ծառայություններ» ծրագ­րի շրջա­­նակներում կատարել միջո­ցա­ռում­նե­րի միջև վերա­բաշ­­խում՝ **854.9 մլն դրամի չա­փով**:

Նախագծի ընդունման դեպքում ՀՀ պետական բյուջեի եկամուտներն և ծախսերն կավելանան յուրաքանչյուրն 215.0 մլն դրամով, ինչպես նաև Նախագծով առաջարկվող նվազե­ցում­ների արդյունքում հետագայում ՀՀ պետական բյու­ջեի հաշվին նշված գումարի չա­փով ֆինան­սական միջոցների վերա­կանգնման անհրաժեշտություն չի առաջանա:

1. **Ակնկալվող արդյունքը՝**

Վերոնշյալ առաջնահերթ խնդիրների լուծում, Կոմիտեի բնականոն գործունեություն, սերվերային համակարգերի անխափան աշխատանքի ապահովում,

1. **Կապը ռազմավարական փաստաթղթերի հետ. Հայաստանի վերափոխման ռազ­մա­վարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ՝**

ՀՀ կառավարության 2021 թվականի օգոստոսի 12-ի թիվ 1323-Լ որոշմամբ հաս­տատ­ված Հայաստանի Հանրապետության պետական եկամուտների կոմիտեի զարգացման և վար­չա­րարության բարելավման ռազմավարական ծրագրի՝

- 1.1.3  կետ – ՊԵԿ սերվերային և օպերացիոն համակարգեր (Միջոցառում՝ Զարգացնել և արդիականացնել ՊԵԿ սերվերային և օպերացիոն համակարգերը, ինչպես նաև օպտիմալացնել տեղեկատվական շտեմարանների կառուցվածքը):

- 1.1.14. Վարչական իրավախախտումների էլեկտրոնային կառավարման համակարգ (ՄԻՋՈՑԱՌՈՒՄ՝ ստեղծել վարչական իրավախախտումների վերաբերյալ գործերով վարույթների էլեկտրոնային կառավարման համակարգ)

- 1.1.6 կետ - Արդի համակարգերի կիրառմամբ փաստաթղթերի փոխանակում (ՄԻՋՈՑԱՌՈՒՄ՝ ներդնել հարկային ստուգումներին և ուսումնասիրություններին վերաբերող բոլոր փաստաթղթերի՝ էլեկտրոնային եղանակով փոխանակման համակարգ՝ անձնական գրասենյակի միջոցով):

- 1․1․19 կետ - «Էլեկտրոնային հաշվարկային փաստաթղթեր և գրքեր» (e-invoicing) համակարգի «վեբ» տարբերակի նախագծում և ներդրում (ՄԻՋՈՑԱՌՈՒՄ՝ նախագծել և ներդնել «Էլեկտրոնային հաշվարկային փաստաթղթեր և գրքեր» (e-invoicing) համակարգի «վեբ» տարբերակը հարկ վճարողների օգտագործման համար առավել արդյունավետ դարձնելու նպատակով),

- 2.1.1 կետ - Հարկային կարգապահության ռիսկերի կառավարման համակարգ (ՄԻՋՈՑԱՌՈՒՄ՝ հզորացնել հարկային կարգապահության ռիսկերի կառավարման համակարգի կարողությունները՝ ռիսկերի շրջանակի ընդլայնմամբ և դրանց բացահայտման վերլուծական մեխանիզմների ավտոմատացմամբ՝ նվազեցնելով մարդկային գործոնի ազդեցությունը):

- 2.1.8 կետ - ԵԱՏՄ շրջանակներում ապրանքների հետագծելիություն (ՄԻՋՈՑԱՌՈՒՄ՝ ներդնել ԵԱՏՄ շրջանակներում ապրանքների հետագծելիության ապահովման մեխանիզմ՝ ԵԱՏՄ հարթակում ստանձնած պարտավորություններին համապատասխան),

- 2.1.12 կետ - Տրանսպորտային միջոցների էլեկտրոնային մաքսային հայտարարագրի (ՄԻՋՈՑԱՌՈՒՄ՝ «ՀՀ արտաքին առևտրի ազգային մեկ պատուհան» հարթակում ներդնել «տրանսպորտային միջոցների մաքսային հայտարարագիր» համակարգը): - 2.2.7 կետ - Հետբացթողումային թիրախային ստուգումների համակարգ (ՄԻՋՈՑԱՌՈՒՄ՝ ներդնել ապրանքների բացթողումից հետո իրականացվող մաքսային հսկողության շրջանակներում արտաքին առևտրի աջակցման ու թիրախային ստուգումների արդի համակարգ),

- 3.2.4. կետ - Բագրատաշենի մաքսակետի ենթակառուցվածքների արդիականացում (ՄԻՋՈ­ՑԱ­ՌՈՒՄ՝ արդիականացնել Բագրատաշենի մաքսակետի ենթակառուցվածքները` Հայաստանի Հանրապետության կառավարության և Վրաստանի կառավարության միջև 2014 թվականի դեկ­տեմբերի 24-ին ստորագրված «Հայաստանի Հանրապետության և Վրաստանի պետական սահմանի «Սադախլո-Բագրատաշեն» անցման կետի տարածքում` Դեբեդ գետի վրա նոր կամրջի կառուցման վերաբերյալ» համաձայնագրի համաձայն իրականացվող կամրջի կառուցմամբ պայմանավորված)

**6․ Նախագծի մշակման գործընթացում ներգրավված ինստիտուտները և անձինք՝**

ՀՀ պետական եկամուտների կոմիտե: